b'\n_START_ARTICLE_\nCarmina Slovenica\n_START_PARAGRAPH_\nCarmina Slovenica je vokalna in\xc5\xa1titucija iz Maribora, ki pod umetni\xc5\xa1kim vodstvom Karmine \xc5\xa0ilec deluje kot koncertni zbor in vokalno gledali\xc5\xa1\xc4\x8de. Z ustvarjalnim konceptom choregie na svetovne odre in glasbeno sceno prina\xc5\xa1ajo novosti, od koncertov glasbe srednjega veka do glasbeno-scenskih projektov nove glasbe._NEWLINE_Je naslednik Mladinskega pevskega zbora Maribor, ki ga je ustanovil Branko Raj\xc5\xa1ter leta 1964 in ga vodil do svoje smrti decembra 1989, ko je vodstvo prevzela Karmina \xc5\xa0ilec. Pod sedanjim imenom deluje od leta 1997, takrat se je zastavil tudi umetni\xc5\xa1ki profil ansambla, kot ga poznamo danes. S svojim inovativnim pristopom so dosegli prepoznavnost tako v Sloveniji, kot v tujini, kjer redno gostujejo na priznanih festivalih._NEWLINE_V svoji bogati zgodovini, ki je zapisala \xc5\xbee 52 sezon, je Carmina Slovenica prepotovala \xc5\xbee 43 dr\xc5\xbeav, obiskala vse kontinente sveta, se predstavila na najbolj cenjenih mednarodnih festivalih ter nastopala na najpresti\xc5\xbenej\xc5\xa1ih svetovnih odrih. Enega ve\xc4\x8djih uspehov je ansambel do\xc5\xbeivel v letu 2015 na festival Prototype v New Yorku z glasbeno-gledali\xc5\xa1kim projektom Toksi\xc4\x8dni Psalmi _NEWLINE_Za svoje delo je ansambel na \xc4\x8delu z umetni\xc5\xa1ko vodjo prejel ve\xc4\x8d kot 100 priznanj doma in v tujini, med njimi dve Pre\xc5\xa1ernovi nagradi, nagrado Fordovega nate\xc4\x8daja za ohranjanje kulturne dedi\xc5\xa1\xc4\x8dine za projekt Slovenski zvoki, mednarodno nagrado Music Theatre Now v kategoriji \xc2\xbbGlasba onkraj opere\xc2\xab in rusko gledali\xc5\xa1ko nagrado Zlata maska za predstavo Ko gora spremeni obleko (2016). Ob 50. obletnici delovanja jim je predsednik republike Slovenije podelil srebrni red za zasluge \xc2\xbbza izjemen ustvarjalni prispevek k slovenski in mednarodni kulturi na podro\xc4\x8dju glasbene umetnosti\xc2\xab.'